b'\n_START_ARTICLE_\nGlasgow\xe2\x80\x99n yliopisto\n_START_SECTION_\nHistoria\n_START_PARAGRAPH_\nPaavi Nikolaus V perusti yliopiston vuonna 1451 Skotlannin kuninkaan Jaakko II:n kehotuksesta. Jaakko tahtoi Skotlantiin kaksi yliopistoa vastaamaan Englannin Oxfordia ja Cambridgea. Yliopisto on Skotlannin toiseksi vanhin vuonna 1413 perustetun St Andrewsin yliopiston j\xc3\xa4lkeen ja nelj\xc3\xa4nneksi vanhin koko Britanniassa. Aberdeenin, St Andrewsin ja Glasgow\xe2\x80\x99n yliopistot ovat kirkollisen tahon perustamia kun taas Edinburghin yliopiston perusti kaupunki._NEWLINE_Glasgow ja St Andrews ovat olleet kilpailevia yliopistoja perustamisestaan l\xc3\xa4htien. My\xc3\xb6s Glasgow\xe2\x80\x99n ja Edinburghin v\xc3\xa4lill\xc3\xa4 on k\xc3\xa4yty yst\xc3\xa4v\xc3\xa4llismielist\xc3\xa4 kilpailua alkaen Edinburghin yliopiston perustamisesta vuonna 1583. _NEWLINE_Kaikista Skotlannin yliopistoista ja muista kolmannen asteen oppilaitoksista vain Glasgow ja Edinburgh kattavat l\xc3\xa4hes kaikki tieteenalat; niiss\xc3\xa4 voi opiskella oikeustiedett\xc3\xa4, l\xc3\xa4\xc3\xa4ketiedett\xc3\xa4, hammasl\xc3\xa4\xc3\xa4ketiedett\xc3\xa4 ja tekniikkaa sek\xc3\xa4 useita muita aineita luonnontieteist\xc3\xa4 yhteiskuntatieteisiin, kieliin, kirjallisuuteen ja historiaan.\n_START_SECTION_\nYliopisto nyky\xc3\xa4\xc3\xa4n\n_START_PARAGRAPH_\nYliopistossa opiskelee vuosittain yli 18\xc2\xa0000 perustutkinnon ja 7\xc2\xa0000 jatkotutkinnon opiskelijaa yli 120 eri maasta. Britannian mittapuulla Glasgow\xe2\x80\x99n yliopistossa on harvinaisen suuri m\xc3\xa4\xc3\xa4r\xc3\xa4 paikallisia opiskelijoita, sill\xc3\xa4 l\xc3\xa4hes puolet on kotoisin Glasgow\xe2\x80\x99sta tai sen l\xc3\xa4hiseudulta. Lopuistakin 25\xc2\xa0% on kotoisin Skotlannista ja 13\xc2\xa0% muualta Britanniasta. 6\xc2\xa0% opiskelijoilta tulee muista Euroopan unionin j\xc3\xa4senmaista, ja 6\xc2\xa0% muualta maailmasta. Henkil\xc3\xb6kuntaan kuului joulukuussa 2016 yli 7\xc2\xa0600 ty\xc3\xb6ntekij\xc3\xa4\xc3\xa4, joista 3\xc2\xa0345 on tutkijoita._NEWLINE_Yliopisto on osa Russell-ryhm\xc3\xa4\xc3\xa4, johon kuuluu 20 brittil\xc3\xa4ist\xc3\xa4 huippuyliopistoa. Se on my\xc3\xb6s yksi kansainv\xc3\xa4lisen Universitas 21 -organisaation perustajaj\xc3\xa4seni\xc3\xa4. Ryhm\xc3\xa4\xc3\xa4n kuuluu yliopistoja eri puolilta maailmaa, ja se pyrkii kehitt\xc3\xa4m\xc3\xa4\xc3\xa4n maailmanlaajuista yhteisty\xc3\xb6t\xc3\xa4.\n_START_SECTION_\nUnionit\n_START_PARAGRAPH_\nYliopiston yhteydess\xc3\xa4 toimii kaksi opiskelijaunionia, Queen Margaret Union (QMU) ja Glasgow University Union (GUU). Suurin osa opiskelijoista kuuluu jompaankumpaan. Molemmilla unioneilla on takanaan pitk\xc3\xa4 historia. GUU toimi pitk\xc3\xa4\xc3\xa4n miesopiskelijoiden unionina, kun taas QMU oli naisopiskelijoille. Unionit tarjoavat j\xc3\xa4senilleen paljon toimintaa kuten v\xc3\xa4ittelyj\xc3\xa4, illallisia, virkistystoimintaa, kanssak\xc3\xa4ymist\xc3\xa4 ja baareja._NEWLINE_Glasgow on ollut Britannian yliopistov\xc3\xa4ittelyjen parhaimmistoa vuodesta 1953. GUU on voittanut kansainv\xc3\xa4lisen yliopistojen v\xc3\xa4ittelyn MM-kilpailut viisi kertaa, useammin kuin yksik\xc3\xa4\xc3\xa4n muu yliopisto tai kerho v\xc3\xa4ittelyperinteen pitk\xc3\xa4ss\xc3\xa4 historiassa.'